SKRIFTLIG FORESPØRGSEL E-0689/00

af Robert Goebbels (PSE) til Kommissionen

(9. marts 2000)

Om: Eventuel ændring af EF-traktatens artikel 105, stk. 6

Det fastsættes i EF-traktatens artikel 105, stk. 6, at Rådet kan overdrage ECB specifikke opgaver i forbindelse med politikker vedrørende tilsyn med kreditinstitutter og andre finansielle institutioner bortset fra forsikringsselskaber.

Det store europæiske marked for finansielle tjenesteydelser, som er ved at udvikle sig, kræver en samlet kontrol, særlig efter de mange fusioner/opkøb eller gensidige kapitalindskud mellem banker, forsikringer, investeringsfonde og andre parter i finanssektoren. Flere EU-medlemsstater har allerede indført eller er ved at indføre en samlet national kontrol for hele finanssektoren, herunder også forsikringsselskaber.

Bør man ikke udnytte regeringskonferencen til at foreslå en ændring af artikel 105, stk. 6, for at skabe det nødvendige retsgrundlag for, at Rådet kan overdrage ECB visse specifikke opgaver også vedrørende tilsyn med forsikringsselskaber?

Svar afgivet på Kommissionens vegne af Frederik Bolkestein

(19. april 2000)

EF-traktaten udelukker udtrykkeligt forsikringsselskaber fra de tilsynsopgaver, som kan overdrages Den Europæiske Centralbank (ECB) i henhold til EF-traktatens artikel 105, stk. 6. Der er flere grunde hertil. Forsikringssektoren er ikke udsat for en væsentlig smittefare, som kunne føre til en systemkrise.

Forsikringsselskaberne kan ikke henvende sig til centralbankerne som sidste låneinstans. Forsikringsselskaberne er hovedsagelig aktive på markederne for langfristet kapital (obligationer og aktier) og påvirkes derfor i mindre grad af pengepolitiske beslutninger. Tilsynsreglerne for forsikringsselskaberne hviler på en række specifikke teknikker, som er meget forskellige fra de regler, der anvendes i banksektoren. Disse forhold begrunder, hvorfor ingen centralbank i Fællesskabet har ansvaret for tilsynet med forsikringsselskaber.

Fremkomsten af finansielle konglomerater, som omfatter kreditinstitutter, investeringsforetagender og forsikringsselskaber, indebærer en række udfordringer for den traditionelt sektorbestemte organisering af tilsynet med finanssektoren.

Fællesskabslovgivningen, som har liberaliseret udvekslingen af tilsynsrelaterede oplysninger mellem de kompetente myndigheder, har styrket samarbejdet mellem myndighederne i de tre sektorer. I en række lande er der indført integrerede tilsynsmyndigheder, som varetager tilsynet med banker, investeringsvirksomheder og forsikringsforetagender. Det bør bemærkes, at disse myndigheder er klart adskilt fra centralbankerne, selv om de retlige rammer fremmer udveksling af oplysninger med pengemyndighederne.

I sin handlingsplan for de finansielle markeder(1) forpligtede Kommissionen sig til at foreslå en tilsynsmæssig ramme, der sikrer et effektivt tilsyn med finansielle konglomerater. Til det formål er der oprettet en blandet teknisk gruppe bestående af eksperter fra de tre sektorer, som skal udarbejde forslag på følgende områder: kapitalkrav, koncerninterne transaktioner og risikokoncentration, evaluering af aktionærer og ledelse, navnlig i forbindelse med fusioner og virksomhedsovertagelser, udveksling af oplysninger mellem kompetente myndigheder og udpegning af en koordinator blandt tilsynsmyndighederne og fastlæggelse af dennes opgaver.

Parallelt hermed har Kommissionen taget initiativ til en konference for tilsynsmyndigheder, som samler formændene for de forskellige europæiske organer med ansvar for regulering og tilsyn i de tre sektorer(2). Ved at fremme samordningen af emner af fælles interesse ønsker Kommissionen at tage hensyn til de finansielle konglomeraters sektoroverskridende dimension og fremme samarbejdet mellem de mange forskellige typer tilsynsorganer.

Kommissionen mener derfor ikke, at det er nødvendigt, at der i traktaten indsættes et juridisk grundlag, som giver mulighed for at overdrage ECB visse specifikke opgaver vedrørende tilsyn med forsikringsselskaber.

(1) KOM(1999) 232 endelig udg.

(2) Bankområdet: Det Rådgivende Udvalg for Banklovgivning, Banktilsynskomitéen, Kontaktgruppen.Værdipapirområdet: Den Højtstående Gruppe for Tilsynsmyndigheder på Værdipapirområdet, FESCO.Forsikringsområdet: Forsikringskomitéen, Konferencen af Forsikringstilsynsmyndigheder.